PATVIRTINTA

uždarosios akcinės bendrovės „Grinda“ direktoriaus 2024 m. spalio 1 d. įsakymu Nr. V-24-0099

**INFORMACIJOS APIE PAŽEIDIMUS TEIKIMO, TYRIMO IR ASMENS INFORMAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Informacijos apie pažeidimus teikimo, tyrimo ir asmens informavimo tvarkos aprašas (toliau – Aprašas) reglamentuoja informacijos apie pažeidimus teikimą uždarosios akcinės bendrovės „Grinda“ (toliau – Bendrovė) vidiniais informacijos apie pažeidimus teikimo kanalais, jos registravimą, tyrimą, apie pažeidimus pranešusio asmens informavimą ir apsaugos priemones.

2. Aprašo tikslai:

2.1. sudaryti sąlygas asmenims anonimiškai, konfidencialiai pateikti informaciją apie pažeidimus, padarytus Bendrovės darbuotojų ir nustatyti tokių pažeidimų nagrinėjimo tvarką;

2.2. apsaugoti asmenis, kurie pasinaudojo galimybe pateikti informaciją apie pažeidimus, nuo atsakomųjų priemonių, kurios galėtų būti taikomos dėl asmens informacijos apie pažeidimus pateikimo fakto bei užtikrinti gautos informacijos turinio ir kitų duomenų, leidžiančių identifikuoti informaciją apie pažeidimą pateikusį asmenį, konfidencialumą;

2.3. laiku išaiškinti ir ištirti Bendrovės darbuotojų galimai padarytus darbo pareigų pažeidimus ar galimą kitą neteisėtą veiklą;

2.4. užkardyti ir išaiškinti bet kokius korupcinio pobūdžio teisės pažeidimus.

3. Pagrindinės Apraše vartojamos sąvokos:

3.1. **Asmuo**:

3.1.1. pranešėjas;

3.1.2. bet kuris kitas asmuo, Aprašo nustatyta tvarka pateikęs informaciją apie pažeidimą, nurodytą Aprašo 3.6 papunktyje.

3.2. **Atsakomosios priemonės** – atleidimas iš darbo, priekabiavimas, žeminimas, teisinis persekiojimas ar diskriminacija, taip pat bet kokie darbdavio, jo įgalioto asmens, vadovo ar kito aukštesnio pagal pavaldumą asmens inicijuoti asmens darbo sąlygų pakeitimai (atliekamų funkcijų pakeitimas, darbo užmokesčio sumažinimas, perkėlimas į kitas pareigas ir kt.), kuriais pabloginama asmens padėtis, lyginant su padėtimi iki informacijos pateikimo, ir kurie daromi dėl asmens informacijos pateikimo fakto arba bet kokių kitų neigiamų poveikio priemonių taikymo.

3.3. **Informacija apie pažeidimus** – asmens Bendrovei vienu iš ar keliais vidiniais kanalais šio Aprašo 5 punkte numatyta tvarka, asmeniškai informuojant kompetentingą subjektą, konfidencialiai arba anonimiškai pateikta informacija apie rengiamą, daromą arba padarytą Aprašo 3.6 papunktyje nurodytą pažeidimą.

3.4. **Kompetentinga institucija** – subjektas, kuris pagal Lietuvos Respublikos pranešėjų apsaugos įstatymą (toliau – Įstatymas) priima, pagal kompetenciją nagrinėja arba perduoda kitoms institucijoms nagrinėti pranešimus ar pateiktą informaciją apie pažeidimus, koordinuoja pranešėjų apsaugos ir pagalbos jiems pagal Įstatymą procesą.

3.5. **Kompetentingas subjektas** – Bendrovės direktoriaus įsakymu paskirtas darbuotojas, kuris administruoja vidiniu kanalu gautą informaciją apie pažeidimus bei užtikrina asmens, pateikusio informaciją apie pažeidimus, konfidencialumą.

3.6. **Pažeidimas**:

3.6.1. galbūt rengiama, daroma ar padaryta nusikalstama veika, administracinis nusižengimas, darbo pareigų pažeidimas, taip pat šiurkštus privalomų profesinės etikos normų pažeidimas ar kitas grėsmę viešajam interesui keliantis arba jį pažeidžiantis teisės pažeidimas, apie kuriuos asmuo sužino iš savo turimų ar turėtų darbo santykių arba sutartinių santykių su Bendrove (toliau – Pažeidimas pagal Įstatymą);

3.6.2. Bendrovėje galbūt rengiama, daroma ar padaryta nusikalstama veika, administracinis nusižengimas, darbo pareigų pažeidimas, taip pat šiurkštus privalomų profesinės etikos normų pažeidimas ar kitas grėsmę viešajam interesui keliantis arba jį pažeidžiantis teisės pažeidimas, kuris neatitinka Įstatyme nustatytų požymių ir kurį pateikia darbo santykiais arba sutartiniais santykiais su Bendrove nesusijęs asmuo (toliau – Kitas pažeidimas).

3.7. **Pranešėjas** – asmuo, kuris pateikia informaciją apie pažeidimus Bendrovėje, kurį su Bendrove sieja ar siejo darbo santykiai arba sutartiniai santykiai (konsultavimo, praktikos ir pan.) ir kurį kompetentinga institucija Įstatymo nustatyta tvarka pripažįsta pranešėju.

3.8. **Vidinis kanalas** – šiame Apraše nustatyta tvarka sukurta ir taikoma informacijos apie pažeidimus Bendrovėje teikimo, tyrimo ir asmens informavimo procedūra.

4. Kitos Apraše vartojamos sąvokos suprantamos taip, kaip jos apibrėžtos Lietuvos Respublikos korupcijos prevencijos įstatyme, Lietuvos Respublikos asmens duomenų teisinės apsaugos įstatyme, Lietuvos Respublikos viešojo administravimo įstatyme, Įstatyme, Lietuvos Respublikos nacionalinėje kovos su korupcija 2015–2025 metų programoje, patvirtintoje Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos nacionalinės kovos su korupcija 2015–2025 metų programos patvirtinimo“, Atlyginimo pranešėjams už vertingą informaciją tvarkos apraše, Kompensavimo pranešėjams už patiriamą neigiamą poveikį ar galimus padarinius dėl pateikto pranešimo tvarkos apraše, Vidinių informacijos apie pažeidimus teikimo kanalų diegimo ir jų funkcionavimo užtikrinimo tvarkos apraše, patvirtintuose Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“, ir kituose teisės aktuose.

**II skyrius**

**informacijos APIE PAŽEIDIMUS teikimas**

5. Asmenys informaciją apie pažeidimą gali pateikti vidiniu kanalu vienu iš šių būdų:

5.1. Bendrovėje: el. paštu: pranesk@grinda.lt ar raštu – pranešimą paliekant specialiose lauke esančiose pašto dėžutėse (Eigulių g. 32, Vilnius) – prie įėjimo į administracinį pastatą arba šalia mechaninių dirbtuvių;

5.2. anonimiškai pranešti institucijoms / padaliniams, atsakingiems už korupcijos prevenciją:

5.2.1. Vilniaus miesto savivaldybės administracijai: el. paštu: stop.korupcija@vilnius.lt, pasitikėjimo telefonu: (0 5) 211 2885 ar užpildant elektroninio pranešimo formą, nurodytą Vilniaus miesto savivaldybės interneto tinklalapyje;

5.2.2. Lietuvos Respublikos specialiųjų tyrimų tarnybai.

6. Pranešėjas, teikiantis informaciją apie Pažeidimą pagal Įstatymą, turi teisę ją pateikti užpildydamas Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ patvirtintą pranešimo apie pažeidimą formą arba apie pažeidimą pranešti laisvos formos pranešimu, kuriame turi būti pateikta Aprašo 7 punkte nurodyta informacija ir nurodyta, kad ši informacija teikiama vadovaujantis Įstatymu. Bet kuris kitas asmuo (išskyrus pranešėją), teikiantis informaciją apie Kitą pažeidimą, turi teisę ją pateikti užpildydamas Informacijos apie pažeidimus pateikimo formą (Aprašo priedas) arba apie pažeidimą pranešti laisvos formos pranešimu, kuriame turi būti pateikta Aprašo 7 punkte nurodyta informacija.

7. Teikiant informaciją apie pažeidimą, turi būti nurodyta:

7.1. informaciją pagrindžiančios faktinės aplinkybės (kada, kokiu būdu ir koks pažeidimas padarytas ar jį rengiamasi padaryti ir pan., galimi tokio asmens motyvai darant pažeidimą, sužinojimo apie pažeidimą data, aplinkybės ir kt.);

7.2. Bendrovės darbuotojo, apie kurį teikiama informacija, vardas, pavardė ir pareigos, jei informaciją apie pažeidimą teikiančiam asmeniui šie duomenys yra žinomi, ir kita svarbi informacija, padėsianti identifikuoti galimai pažeidimą padariusį Bendrovės darbuotoją;

7.3. asmens, teikiančio informaciją apie pažeidimą, duomenys – asmens vardas, pavardė, gimimo metai, telefono numeris, elektroninio pašto adresas, adresas korespondencijai gauti bei kiti kontaktiniai duomenys ryšiui palaikyti (asmenys, anonimiškai teikiantys informaciją apie pažeidimą, duomenų, nurodytų šiame papunktyje, neteikia).

8. Esant galimybei, informaciją apie pažeidimą teikiantis asmuo gali pateikti turimus dokumentus, duomenis ar informaciją, atskleidžiančią galimo pažeidimo požymius.

9. Asmuo, teikiantis informaciją apie pažeidimą šio Aprašo 7 punkte nustatyta tvarka, neprivalo būti visiškai įsitikinęs apie pranešamų faktų tikrumą, jam nekyla pareiga vertinti, ar pažeidimas, apie kurį praneša, atitinka teisės pažeidimų, kaip jie apibrėžti teisės aktuose, požymius.

10. Informacija apie pažeidimą teikiama valstybine kalba. Informacija apie pažeidimą pateikta ne valstybine kalba kompetentingo subjekto gali būti priimta ir nagrinėjama, jei Bendrovėje yra įmanoma užtikrinti gautos informacijos apie pažeidimą vertimą į valstybinę kalbą.

**III SKYRIUS**

**INFORMACIJOS APIE PAŽEIDIMUS PRIĖMIMAS IR REGISTRAVIMAS**

11. Vidiniu kanalu Aprašo 5 punkte nustatytais būdais gauta informacija kompetentingo subjekto peržiūrima ne rečiau kaip kartą per 1 (vieną) savaitę Bendrovės darbo laiku. Vidiniu kanalu pateiktą informaciją apie pažeidimą priima ir tą pačią darbo dieną Bendrovės Dokumentų valdymo sistemoje (toliau – DVS), Bendrovės rizikų valdymo ir korupcijos dokumentų registre (toliau – BRKD registras), užregistruoja kompetentingas subjektas. Jei informacija apie pažeidimą pateikiama ne darbo valandomis, šiame Apraše nurodytus veiksmus kompetentingas subjektas atlieka kitą darbo dieną.

12. Jei Bendrovei vidiniu kanalu pateikta informacija neatitinka pažeidimo sąvokos ir požymių, kompetentingas subjektas, žodžiu suderinęs su Teisės ir Viešųjų pirkimų grupės Teisės komandos vadovu, tokios informacijos DVS, BRKD registre, neregistruoja ir nedelsdamas, bet ne vėliau kaip per 1 (vieną) darbo dieną, persiunčia pateiktą informaciją į oficialią Bendrovės pašto dėžutę info@grinda.lt.

13. Jei identiška informacija, kuri neatitinka pažeidimo sąvokos ir požymių, tuo pačiu metu pateikta Bendrovei vidiniu kanalu bei į oficialią Bendrovės pašto dėžutę info@grinda.lt, kompetentingas subjektas skundo DVS, BRKD registre, neregistruoja.

14. Informacija apie pažeidimą, gauta Bendrovėje kitu elektroninio pašto adresu nei nurodyta Aprašo 5.2 papunktyje, ir kuri atitinka pažeidimo sąvoką ir požymius, neregistruojama ir nedelsiant persiunčiama Aprašo 5.2 papunktyje nurodytu elektroninio pašto adresu. Šiame punkte nustatyta tvarka gauta ir (ar) persiųsta elektroniniu paštu informacija apie pažeidimą turi būti ištrinta nedelsiant.

15. Tuo atveju, jeigu asmuo pageidauja paštu pranešti anonimiškai, jis privalo ant siunčiamo laiško papildomai nurodyti „Kompetentingam subjektui, KONFIDENCIALU“. Toks gautas laiškas yra registruojamas ir tvarkomas Aprašo 11 punkte nustatyta tvarka.

16. Kompetentingas subjektas užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys.

17. Bendrovės darbuotojai, kurie pagal atliekamas funkcijas turi prieigą prie asmens, teikiančio informaciją apie pažeidimą, pateiktų duomenų arba gali sužinoti ją pateikusio asmens duomenis, yra supažindinami su atsakomybe už Įstatyme ir (ar) kituose teisės aktuose nustatytų asmenų apsaugos reikalavimų pažeidimą, privalo būti pasirašę Bendrovės Darbuotojo įsipareigojimo neatskleisti konfidencialios informacijos ir komercinių paslapčių sutartį, patvirtintą Bendrovės direktoriaus 2023 m. balandžio 20 d. įsakymu Nr. 77-K „Dėl uždarosios akcinės bendrovės „Grinda“ Darbuotojo įsipareigojimo neatskleisti konfidencialios informacijos ir komercinių paslapčių sutarties formos patvirtinimo“ ir įsipareigoti neatskleisti tokios informacijos ar duomenų trečiosioms šalims.

18. Bendrovės darbuotojai, kuriems pagal pareigas tapo žinomi asmens, pateikusio informaciją apie pažeidimą, duomenys arba tokios informacijos turinys, privalo užtikrinti minėtos informacijos ir asmens duomenų konfidencialumą teisės aktų nustatyta tvarka. Konfidencialumas užtikrinamas nepaisant gautos informacijos apie pažeidimą tyrimo rezultatų. Konfidencialumo užtikrinti nebūtina, kai to raštu prašo informaciją apie pažeidimą pateikęs asmuo arba jei jo pateikta informacija yra žinomai melaginga.

**IV SKYRIUS**

**INFORMACIJOS APIE PAŽEIDIMUS VERTINIMAS, SPRENDIMŲ PRIĖMIMAS**

19. BRKD registre užregistruota informacija apie pažeidimą nukreipiama kompetentingam subjektui. Bendrovės kompetentingas subjektas, DVS gavęs BRKD registre užregistruotą informaciją apie pažeidimą, nedelsdamas imasi ją vertinti ir priima vieną iš šių sprendimų:

19.1. jei informacija apie Pažeidimą pagal Įstatymą atitinka Įstatymo 4 straipsnio 6 dalyje nustatytus reikalavimus arba pateikta informacija atitinka Įstatyme nustatytus požymius, nedelsdamas, bet ne vėliau kaip per 2 (dvi) darbo dienas nuo informacijos apie Pažeidimą pagal Įstatymą gavimo dienos, persiunčia ją kompetentingai institucijai ir apie tai praneša asmeniui (šis punktas taikomas tik Pažeidimui pagal Įstatymą);

19.2. jei iš pateiktos informacijos apie Kitą pažeidimą yra pagrindas manyti, kad galbūt buvo padarytas kitas ne išimtinei kompetentingos institucijos kompetencijai priskirtas nagrinėti teisės aktų pažeidimas arba asmuo neišreiškė valios, kad jo pateikta informacija apie pažeidimą būtų nagrinėjama vadovaujantis Įstatymu, ar (ir) neišreiškė valios įgyti pranešėjo statuso, nedelsdamas, bet ne vėliau kaip per 5 (penkias) darbo dienas nuo informacijos apie pažeidimą gavimo dienos, persiunčia jį institucijai, įgaliotai tirti tokius pažeidimus, ir apie tai informuoja asmenį;

19.3. nagrinėja informaciją apie pažeidimą;

19.4. nenagrinėja informacijos apie pažeidimą ir apie tai informuoja asmenį, jeigu:

19.4.1. pateikta informacija apie Pažeidimą pagal Įstatymą neatitinka Įstatymo nuostatų (taikoma tuo atveju, kai informaciją apie Pažeidimą pagal Įstatymą pateikia pranešėjas);

19.4.2. informacija apie pažeidimą grindžiama tikrovės neatitinkančia informacija;

19.4.3. asmuo kreipiasi pakartotinai dėl tų pačių aplinkybių, kai prieš tai pateikta informacija apie pažeidimą Apraše nustatyta tvarka buvo išnagrinėta ir dėl jos priimtas sprendimas.

20. Bendrovės kompetentingas subjektas, priėmęs sprendimą, nurodytą Aprašo 19.3 papunktyje, vidiniu kanalu gautą informaciją apie pažeidimą nagrinėja pats.

21. Jeigu vidiniu kanalu gauta informacija apie Bendrovės Teisės ir Viešųjų pirkimų grupės Teisės komandos vadovo galimai padarytą pažeidimą, apie tai informuojamas Bendrovės direktorius, kuris priima sprendimą dėl pateiktos informacijos apie pažeidimą. Pateiktos informacijos apie Bendrovės Teisės ir Viešųjų pirkimų grupės Teisės komandos vadovo galimai padarytą pažeidimą nagrinėjimą atlieka Bendrovės direktoriaus sprendimu paskirtas Bendrovės darbuotojas, kuris, atlikdamas informacijos apie pažeidimą nagrinėjimą, vadovaujasi Aprašo 4 punkte nurodytais teisės aktais bei šio Aprašo nuostatomis tiek, kiek šios nuostatos reglamentuoja bendrą informacijos apie pažeidimus nagrinėjimo tvarką.

22. Informacijos, pateiktos apie Bendrovės direktoriaus galimai padarytą pažeidimą, nagrinėjimą atlieka Bendrovės savininko teises ir pareigas įgyvendinanti institucija.

23. Kompetentingas subjektas, ne vėliau kaip per 5 (penkias) darbo dienas nuo informacijos apie Pažeidimą pagal Įstatymą gavimo Bendrovėje, raštu informuoja asmenį apie priimtą sprendimą dėl informacijos nagrinėjimo. Sprendimas nenagrinėti Pažeidimo pagal Įstatymą turi būti motyvuotas (šis punktas taikomas tik Pažeidimui pagal Įstatymą).

24. Kompetentingas subjektas, baigęs nagrinėti informaciją apie pažeidimą, nedelsdamas raštu informuoja asmenį, pateikusį informaciją apie pažeidimą, apie priimtą sprendimą, nagrinėjimo rezultatus ir veiksmus, kurių buvo imtasi ar planuojama imtis, taip pat nurodo priimto sprendimo apskundimo tvarką. Nustatęs pažeidimo padarymo faktą, kompetentingas subjektas pranešimą apie pažeidimą pateikusį asmenį informuoja apie pažeidimą padariusiems asmenims taikytą atsakomybę. Ši informacija teikiama tik tokia apimtimi, kiek tai neprieštarauja kitiems teisės aktams, reglamentuojantiems duomenų ir informacijos apsaugą.

25. Sprendimas dėl pateiktos informacijos turi būti priimtas per 20 (dvidešimt) darbo dienų nuo tokios informacijos apie pažeidimą gavimo Bendrovėje dienos. Jeigu informacija apie pažeidimą gauta po darbo valandų, poilsio ar šventės dieną, jo gavimo diena laikoma po jos einanti darbo diena. Kai dėl objektyvių priežasčių per šį terminą sprendimas negali būti priimtas, šį terminą, Bendrovės Teisės ir Viešųjų pirkimų grupės Teisės komandos vadovo sprendimu, galima pratęsti ne ilgiau kaip 10 (dešimt) darbo dienų. Asmeniui apie tokį termino pratęsimą per 5 (penkias) darbo dienas nuo sprendimo pratęsti terminą priėmimo dienos pranešama raštu ir nurodomos pratęsimo priežastys.

26. Jei pranešėjas, pateikęs informaciją apie Pažeidimą pagal Įstatymą, negavo atsakymo arba Bendrovėje nebuvo imtasi veiksmų reaguojant į pateiktą informaciją, jis, vadovaudamasis Įstatymo 4 straipsnio 4 dalies 4 punktu, turi teisę tiesiogiai kreiptis į kompetentingą instituciją – Lietuvos Respublikos prokuratūrą ir jai pateikti pranešimą apie pažeidimą.

27. Kompetentingam subjektui negali būti daromas poveikis ar kitaip trukdoma atlikti Apraše priskirtas funkcijas. Kompetentingas subjektas, vykdydamas Apraše nustatytas funkcijas turi teisę:

27.1. gauti reikalingą informaciją ir duomenis iš jam nepavaldžių Bendrovės darbuotojų ir padalinių;

27.2. tirdamas vidiniu kanalu gautą informaciją apie pažeidimą, priimti su tyrimo atlikimu susijusius sprendimus, kurie yra privalomi visiems Bendrovės darbuotojams ir padalinimas.

**V SKYRIUS**

**BAIGIAMOSIOS NUOSTATOS**

28. Bendrovei pateikti asmenų duomenys tvarkomi laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų Lietuvos Respublikos teisės aktų, reglamentuojančių asmens duomenų tvarkymą ir apsaugą.

 29. Dokumentai, susiję su šio Aprašo nuostatų įgyvendinimu, saugomi vadovaujantis Bendrovės vadovo patvirtintu Bendrovės dokumentacijos planu. Pranešimo formoje prašomi pateikti pranešėjo asmens duomenys reikalingi identifikuoti pranešėją sprendžiant klausimą dėl pranešėjo statuso jam suteikimo pagal Įstatymą ir yra saugomi ne trumpiau kaip 3 (trejus) metus nuo jų gavimo dienos.

 30. Už vidinio kanalo įdiegimą ir jo funkcionavimo užtikrinimą atsako kompetentingas subjektas, kuris praneša Bendrovės darbuotojams apie Bendrovėje veikiantį vidinį kanalą ir teikia su tuo susijusią informaciją visiems darbuotojams darbo vietoje prieinamu būdu.

 31. Kompetentingo subjektas 1 (vieną) kartą per metus apibendrina informacijos apie pažeidimus gavimo, tyrimo nagrinėjimo duomenis ir Bendrovės interneto svetainėje skelbia statistinius duomenis apie atvejų, kai buvo pateikta informaciją apie pažeidimus, skaičių, jų vertinimo rezultatus, apibendrintą informaciją apie pažeidimus, kurie buvo atskleisti remiantis asmenų pateikta informacija pagal šį Aprašą.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Informacijos apie pažeidimus teikimo, tyrimo ir asmens informavimo tvarkos aprašo priedas**INFORMACIJOS APIE PAŽEIDIMUS PATEIKIMO FORMA**20 \_\_\_ m. \_\_\_\_\_\_\_\_\_\_\_\_\_\_ \_\_\_ d.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_Vieta

|  |
| --- |
| **Asmens, teikiančio informaciją apie pažeidimą, duomenys\*** |
| Vardas |  |
| Pavardė |  |
| Adresas |  |
| El. paštas |  |
| Telefono Nr. |  |
| Kiti duomenys |  |
|  |
| **Informacija apie pažeidimą (pažeidimo padarymo vieta, laikas, faktinės aplinkybės, informacija apie pažeidėją, pažeidimo pobūdį, kiti žinomi duomenys ar informacija)** |
|  |
| **Informacijos apie ............... atliktus veiksmus gavimas**  |
| Informuoti nereikia. |  |
| Noriu, kad mane informuotų el. paštu. |  |
| Noriu, kad mane informuotų telefonu. |  |
| Noriu, kad mane informuotų paštu. |  |
| Noriu, kad mane informuotų kitu būdu. |  |
| **Informacijos apie pažeidimą ir asmens duomenų perdavimas nagrinėti kitai kompetentingai institucijai** |
| Sutinku, kad mano asmens duomenys būtų perduoti nagrinėti kitai kompetentingai institucijai. |  |
| Nesutinku, kad mano asmens duomenys būtų perduoti nagrinėti kitai kompetentingai institucijai. |  |
|  |
| Data | Parašas |

\* Asmenys, anonimiškai teikiantys informaciją apie pažeidimą, asmens duomenų neteikia.  |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_** |